Debat oor plaasaanvalle dán in parlementEen van die baniere wat op die voertuie geplak was (Foto: Verskaf) Die langverwagte parlementêre debat oor die voorkoms, aard en bekamping van plaasmoorde gaan op Dinsdag 1 September om 14:00 in die Nasionale Vergadering plaasvind. Die parlementêre programkomitee het Donderdagoggend op sy weeklikse vergadering besluit dat die debat Dinsdag sal plaasvind. Die debat is aangevra deur die DA-LP Dianne Kohler Barnard en sal deur haar ingelei word. Nog ŉ langverwagte proses wat eersdaags hervat word, is die openbare insette aan die ad hoc-komitee oor die wysiging van art. 25 van die Grondwet om onteiening sonder vergoeding te vergemaklik. Die proses het in Maart met die instel van algehele afsondering weens Covid-19 tot stilstand gekom, met die openbare inset-vergaderings in die Oos-Kaap en die Wes-Kaap nog uitstaande. Nou het die komitee egter besluit om ŉ hibriede model te aanvaar met sowel fisieke vergaderings as aanlyn vergaderings. Die presiese werkwyse word nog uitgewerk. Daardie komitee se mandaat verval op 31 Desember. Nog ŉ parlementêre proses wat sloer is die aanstel van die nuwe ouditeur-generaal in die plek van Kimi Makwetu. Hoewel die onderhoude afgehandel is, is die oponthoud die sekerheidsklaring van die kandidate op die kortlys deur die Staatsekerheidsagentskap (SSA). Die spertyd vir die aanstelling is met ŉ maand verleng tot 30 September, en die LP’s het die SSA gemaan om op te hou sloer. Daar dien tans 24 wetsontwerpe voor die Nasionale Vergadering se komitees en die meeste vorder goed, maar daar is oponthoud in die portefeuljekomitee oor justisie se hantering van wetgewing weens die dood vandeesweek van een van die komitee se knapste en vooraanstaande lede, adv. Hishaam Mohamed van die ANC.